text: Gabri: Estic dolgut més que decebut
  Gabri: "Estic dolgut més que decebut"
  Gabri Garcia es mostra sorprès i dolgut per la decisió de destituir-lo com a tècnic de l'Andorra. El de Sallent ha tret pit dels resultats aconseguits, després de situar l'equip 19 jornades en fase d'ascens i pujar-lo a tercera.
  Per primera vegada després de la destitució, Gabri Garcia n'ha parlat. L'exentrenador del FC Andorra va agafar les regnes el desembre del 2018 amb un projecte per començar i 14 mesos després s'acomiada amb sorpresa i dolgut. "Estic dolgut més que decebut, per com ha anat el procès", diu.
  24 victòries, 13 empats i 8 derrotes en 45 partits, Gabri ha posat en relleu els resultats com a tècnic tricolor. A més, considera que ha recuperat jugadors per al món professional com Nico, Bover, Riverola, Forgas i Vilanova, entre altres. Gabri defensa que l'objectiu sempre ha estat consolidar l'equip a segona B.
  Garcia pensa que "tot i tenir una molt bona plantilla ha d'haver-hi un procés d'adaptació a la categoria, un procés de creixement del club per poder assolir reptes més importants". També opina que "la bona dinàmica de l'equip a vegades et fa plantejar-te nous objectius durant la temporada, ha pogut ser el cas".
  Malgrat la destitució, el tècnic reconeix que la relació amb l'Andorra segueix sent bona. El de Sallent romandrà al país fins setembre i després es plantejarà nous reptes. A més, Gabri també considera que Nacho Castro és la persona adequada per dirigir l'equip en aquest tram final de temporada.